Тамъяндар араһында башҡорт тарихында эҙ ҡалдырған шәхестәр бик күп. 1704 – 1711 йылдарҙағы башҡорт ихтилалы етәкселәренең береһе Өфө өйәҙе Нуғай юлы Тамъян волосы кешеһе Күсем Түләкәев була. Улар нәҫел-быуындары менән халыҡтың хоҡуҡтарын яҡлап ғәҙелһеҙлеккә ҡаршы сыға. Атаһы Түләкәй батыр – Сәйет ихтилалында, улы Аҡай 1735 – 1740 йылдарҙағы күтәрелештә ҡатнаша. Халыҡ хәтерендә уның тураһында «Аҡай батыр» тигән риүәйәт һаҡлана.